b'\n_START_ARTICLE_\nBerdjansk\n_START_PARAGRAPH_\nBerdjansk (russisk: \xd0\x91\xd0\xb5\xd1\x80\xd0\xb4\xd1\x8f\xd0\xbd\xd1\x81\xd0\xba) er en by i Zaporizjzja oblast i Ukraina, ligger ved nordkysten av Azovhavet. Berdjansk var den 38. st\xc3\xb8rste byen i Ukraina med 121 692 innbyggere i 2001. Byen er i Ukraina kjent for sin havn og industri og har en sammenhengende badestrand p\xc3\xa5 cirka 11 kilometer som tiltrekker seg mange turister sommerstid, spesielt fra innlandet i Ukraina og fra Russland._NEWLINE_Byen ble grunnlagt i 1827 da fundamentet for en ny havn ble lagt. Den het da Berdy. Tre \xc3\xa5r senere fikk byen navnet Novo-Nogaisk (Ny Nagoisk). I 1841 fikk byen sitt n\xc3\xa5v\xc3\xa6rende navn etter elven Berda som renner ut i havet like ved. Mellom 1939 og 1958 het imidlertid byen Osypenko, oppkalt etter den sovjetiske helten Polina Osypenko. Dette navnet er n\xc3\xa5 brukt p\xc3\xa5 en av nabobyene, hvor Osypenko ble f\xc3\xb8dt. Osypenko var milit\xc3\xa6r pilot og gjennomf\xc3\xb8rte blant annet i 1938 verdens lengste sammenhengende flytur._NEWLINE_Den mest kjente personen fra Berdjansk i dag er modellen og skuespilleren Olga Kurylenko, som blant annet er kjent som Bond-pike i filmen Quantum of Solace. Den belgiske proffsyklisten Igor Abakoumov er ogs\xc3\xa5 fra byen._NEWLINE_Berdjansk har tre vennskapsbyer: Bielsko-Biala i Polen, Yambol i Bulgaria og La Seyne-sur-Mer i Frankrike.'